Propunere de DECIZIE A CONSILIULUI de suspendare a angajamentelor din Fondul de coeziune pentru Ungaria /* COM/2012/075 final - 2012/0034 (NLE) */





EXPUNERE DE MOTIVE 1. Aplicarea condiționalității macrobugetare din Fondul de coeziune Fondul de coeziune a fost înființat pentru a asigura investiții orientate către creștere în infrastructura de transport și proiecte de mediu, necesare pentru atingerea unei convergențe reale, în timp ce statele membre implementează consolidarea bugetară în acord cu programele care asigură îndeplinirea condițiilor de convergență economică, astfel cum au fost stabilite prin criteriile de la Maastricht. Pentru accesarea asistenței din Fondul de coeziune există condiții privind disciplina bugetară, în special evitarea deficitelor guvernamentale excesive, în conformitate cu articolul 126 din Tratatul privind funcționarea Uniunii Europene (TFUE). Aceste dispoziții au ca scop ameliorarea stimulentelor acordate guvernelor naționale pentru implementarea de politici bugetare sănătoase, precum și instaurarea de condiții macroeconomice adecvate, necesare pentru a asigura utilizarea eficientă a resurselor Fondului de coeziune. Articolul 4 din Regulamentul (CE) nr. 1084/2006 al Consiliului din 11 iulie 2006, care stabilește condiții de acces la asistență din Fondul de coeziune, stabilește că, pe baza unei propuneri din partea Comisiei, Consiliul poate decide să suspende parțial sau în totalitate creditele de angajament din Fond pentru statul membru în cauză, în cazul în care: (i) statul membru se află într-o procedură de deficit excesiv (PDE) și (ii) nu a întreprins acțiuni efective ca răspuns la o recomandare a Consiliului în temeiul articolului 126 alineatul (7) din TFUE[1], de rectificare a acestuia în termenul stabilit. Prin urmare, suspendarea creditelor de angajament are loc odată cu adoptarea unei decizii a Consiliului în temeiul articolului 126 alineatul (8) din TFUE[2]. Întrucât suspendările se referă numai la credite de angajament, proiectele în curs de desfășurare nu sunt afectate, în măsura în care plățile pot fi efectuate în baza angajamentelor anterioare cumulate care rămân deschise pe parcursul perioadei de timp menționate la articolul 93 din Regulamentul (CE) nr. 1083/2006. În această perioadă, statele membre pot să pună în aplicare măsuri de corectare a deficitelor excesive, fără niciun impact asupra plăților din Fondul de coeziune pentru angajamentele anterioare. O decizie de suspendare a angajamentelor ar putea avea un impact asupra comportamentului investițional al statului membru în cauză. 2. Condiții care declanșează suspendarea angajamentelor din Fondul de coeziune 2.1. Existența unui deficit excesiv Recomandarea Consiliului în temeiul articolului 126 alineatul (7) din TFUE din 7 iulie 2009 de corectare a deficitul excesiv La 7 iulie 2009, Consiliul a invitat autoritățile maghiare să pună capăt situației de deficit excesiv până cel târziu în 2011. Mai precis, Ungariei i se recomanda să limiteze deteriorarea situației bugetare în 2009 prin asigurarea implementării riguroase a măsurilor de corectare adoptate și anunțate în vederea respectării țintei de 3,9% din PIB. În plus, începând cu 2010, Ungariei i s-a recomandat să implementeze riguros măsurile de consolidare necesare pentru a asigura reducerea continuă a deficitului structural și o nouă reducere a deficitului global, recurgând mai mult la măsuri structurale, pentru a garanta îmbunătățirea durabilă a finanțelor publice. Consiliul a recomandat, de asemenea, să se definească și să se adopte în timp util măsurile de consolidare necesare pentru a corecta deficitul excesiv până în 2011 și pentru a asigura cel puțin un efort bugetar cumulat de 0,5% din PIB în 2010 și 2011. Autorităților maghiare li s-a cerut, de asemenea, să se asigure că nivelul datoriei publice brute se înscrie pe o traiectorie descendentă fermă. 2.2. Măsurile insuficiente luate ca răspuns la recomandarea Consiliului din 7 iulie 2009 de corectare a deficitului excesiv La 24 ianuarie 2012, Consiliul a ajuns la următoarea concluzie: deși Ungaria a respectat în mod formal valoarea de referință de 3% din PIB pentru 2011, acest rezultat nu se bazează pe o corecție structurală și sustenabilă. Excedentul bugetar înregistrat în 2011 a avut la bază venituri unice semnificative de peste 10% din PIB și a fost însoțit de o deteriorare structurală globală de 2¾% din PIB în 2010 și 2011, față de recomandarea privind o îmbunătățire globală a finanțelor publice de 0,5% din PIB. În plus, în timp ce autoritățile intenționează să implementeze măsuri structurale substanțiale în 2012 pentru reducerea deficitului structural la 2,6% din PIB, valoarea de referință de 3% din PIB ar fi respectată doar datorită măsurilor unice de aproximativ 1% din PIB. În fine, în 2013, se preconizează că deficitul (de 3¼% din PIB) va depăși din nou valoarea de referință din TFUE, chiar și după luarea în considerare a măsurilor suplimentare anunțate după publicarea previziunilor serviciilor Comisiei din toamna anului 2011. Valoarea mai mare a deficitului pentru 2013 ar fi legată în principal de faptul că veniturile unice temporare au fost eliminate treptat după cum se prevăzuse și de faptul că nu toate reformele structurale planificate au fost suficient detaliate. În ansamblu, Consiliul a concluzionat că răspunsul oferit de autoritățile maghiare la recomandarea Consiliului din 7 iulie 2009 în conformitate cu articolul 126 alineatul (7) din Tratatul privind funcționarea Uniunii Europene au fost insuficiente. 3. Suspendarea propusă a angajamentelor din Fondul de coeziune Comisia, luând în considerare: (i) existența unui deficit excesiv în Ungaria, și (ii) Decizia Consiliului în temeiul articolului 126 alineatul (8) din TFUE care stabilește că nu s-au întreprins acțiuni efective ca răspuns la recomandarea Consiliului din 7 iulie 2009 pentru a pune capăt situației de deficit excesiv, este de părere că trebuie asigurat fără întârziere un cadru care sprijină politicile guvernamentale pentru o revenire rapidă la situații bugetare solide. Prin urmare, Comisia propune suspendarea unei părți a creditelor de angajament din Fondul de coeziune pentru Ungaria. Suspendarea va intra în vigoare la 1 ianuarie 2013. 4. Ridicarea suspendării și reintegrarea în cadrul bugetului a angajamentelor suspendate Ca urmare a deciziei Consiliului, în temeiul articolului 126 alineatul (8) din TFUE din 24 ianuarie 2012, Comisia va recomanda Consiliului să adopte o nouă recomandare în conformitate cu articolul 126 alineatul (7), cu scopul corectării deficitului excesiv. În această recomandare, Consiliul va specifica acțiunile strategice pentru Ungaria. În termen de cel mult șase luni de la data adoptării recomandării de către Consiliu, Ungaria va prezenta un raport cu privire la acțiunile întreprinse și, pe această bază, Comisia va evalua dacă măsurile adoptate de Ungaria par a fi eficiente pentru corectarea deficitului excesiv. În cazul în care această evaluare este pozitivă, Comisia adresează o comunicare în acest sens Consiliului, considerând că nu este necesară adoptarea niciunei măsuri suplimentare în cadrul procedurii de deficit excesiv. Pe această bază, Consiliul va decide, fără întârziere, la propunerea Comisiei, să ridice suspendarea. Ulterior, procedura de deficit excesiv se suspendă. În acest timp, Comisia va continua să monitorizeze implementarea acțiunilor întreprinse, astfel cum se prevede în cadrul PDE. În cazul în care, în orice moment din timp, înainte de abrogare, în temeiul articolului 126 alineatul (12) din TFUE, măsurile luate se dovedesc insuficiente, Consiliul, pe baza unei recomandări din partea Comisiei, va adopta o nouă decizie, în conformitate cu articolul 126 alineatul (8). Consiliul poate adopta, la propunerea Comisiei, o decizie de suspendare a angajamentelor din Fondul de coeziune. În cazul în care, cu toate acestea, înainte de sfârșitul perioadei de șase luni de la recomandare, în conformitate cu articolul 126 alineatul (7), Consiliul urma să decidă că nu a fost întreprinsă nicio acțiune reală, decizia inițială de suspendare rămâne în vigoare. În plus, decizia adoptată în temeiul articolului 126 alineatul (8) ar putea duce la o suspendare a angajamentelor suplimentare din Fondului de coeziune. La ridicarea suspendării, Consiliul decide, de asemenea, la propunerea Comisiei, reintegrarea în buget a angajamentelor suspendate în conformitate cu procedura stabilită în Acordul interinstituțional dintre Parlamentul European, Consiliu și Comisie privind disciplina bugetară și buna gestiune financiară din 17 mai 2006[3], care rămâne aplicabil până în 2013. În cazul în care decizia de ridicare a suspendării este luată după 31 decembrie 2013, dispozițiile Regulamentului (UE) nr. […] al Consiliului de stabilire a cadrului financiar multianual pentru perioada 2014-2020 se aplică[4] reintegrării în cadrul bugetului a angajamentelor suspendate. 2012/0034 (NLE) Propunere de DECIZIE A CONSILIULUI de suspendare a angajamentelor din Fondul de coeziune pentru Ungaria CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1084/2006 al Consiliului din 11 iulie 2006 de creare a Fondului de coeziune și de abrogare a Regulamentului (CE) nr. 1164/94[5], în special articolul 4 alineatul (1), având în vedere propunerea Comisiei Europene, întrucât: (1) Articolul 174 din Tratatul privind funcționarea Uniunii Europene (TFUE) prevede că Uniunea concepe și desfășoară acțiuni care conduc la consolidarea coeziunii sale economice, sociale și teritoriale, pentru a promova o dezvoltare armonioasă generală. (2) În conformitate cu articolul 175 din Tratatul privind funcționarea Uniunii Europene, își conduc politicile economice și le coordonează în vederea realizării obiectivelor menționate la articolul 174 din Tratatul privind funcționarea Uniunii Europene. Formularea și punerea în aplicare a politicilor și acțiunilor Uniunii, precum și realizarea pieței interne trebuie, de asemenea, să țină seama de obiectivele menționate la articolul 174 și să contribuie la realizarea acestora. (3) Articolul 121 TFUE solicită Consiliului să monitorizeze îndeaproape evoluția economică în statele membre și în Uniune, pentru a asigura o coordonare mai strânsă a politicilor economice și pentru a asigura o convergență susținută a rezultatelor economice ale statelor membre și pentru a asigura coerența politicilor economice cu Orientările generale ale politicilor economice. (4) În conformitate cu articolul 126 din TFUE, statele membre trebuie să evite deficitele publice excesive. (5) În conformitate cu articolul 177 din TFUE, Parlamentul European și Consiliul definesc misiunile, obiectivele prioritare și organizarea Fondului de coeziune, care oferă o susținere financiară a proiectelor din domeniul mediului și al rețelelor transeuropene de infrastructură a transporturilor. (6) În Protocolul nr. 28 privind coeziunea economică, socială și teritorială, statele membre au convenit că Fondul de coeziune atribuie contribuții financiare ale Uniunii unor proiecte de mediu și rețelelor transeuropene în statele membre al căror PNB pe cap de locuitor este sub 90% din media Uniunii și care au un program care vizează îndeplinirea condițiilor de convergență economică menționate la articolul 126 din TFUE. (7) Articolul 4 din Regulamentul (CE) nr. 1084/2006 stabilește condițiile aplicabile asistenței din Fondul de coeziune și condiționează accesul la asistența financiară din Fond de evitarea unui deficit public excesiv în conformitate cu articolul 126 din TFUE[6]. (8) La 5 iulie 2004, Consiliul a hotărât, în conformitate cu articolul 104 alineatul (6), că în Ungaria există un deficit excesiv și a emis prima recomandare, în temeiul articolului 104 alineatul (7) la data respectivă. În conformitate cu articolul 126 alineatul (7) din tratat, la 7 iulie 2009, Consiliul a adoptat cea mai recentă recomandare adresată Ungariei cu scopul de a pune capăt situației de deficit public excesiv până cel târziu în 2011. Mai precis, Ungariei i se recomanda să limiteze deteriorarea situației bugetare în 2009 prin asigurarea implementării riguroase a măsurilor de corectare adoptate și anunțate în vederea respectării țintei de 3,9% din PIB. În plus, începând cu 2010, Ungaria trebuia să implementeze riguros măsurile de consolidare necesare pentru a asigura reducerea continuă a deficitului structural și o nouă reducere a deficitului global, recurgând mai mult la măsuri structurale, pentru a garanta îmbunătățirea durabilă a finanțelor publice. Ungaria trebuia, de asemenea, să prezinte și să adopte în timp util măsurile de consolidare necesare pentru a corecta deficitul excesiv până în 2011 și pentru a asigura cel puțin un efort bugetar cumulat de 0,5% din PIB în 2010 și 2011. În cele din urmă, ponderea datoriei publice brute trebuia să se înscrie pe o traiectorie descendentă fermă. (9) În conformitate cu articolul 126 alineatul (8) din TFUE, la 24 ianuarie 2012, Consiliul a adoptat o decizie prin care se stabilea faptul că Ungaria nu a întreprins acțiuni efective ca răspuns la recomandarea sa din 7 iulie 2009. În decizie se observa faptul că, deși Ungaria a respectat în mod formal valoarea de referință de 3% din PIB pentru 2011, acest rezultat nu s-a bazat pe o corecție structurală și sustenabilă. Excedentul bugetar înregistrat în 2011 s-a bazat pe venituri unice semnificative de peste 10% din PIB și este însoțit de o deteriorare structurală globală de 2,75% din PIB în 2010 și 2011, comparativ cu recomandarea privind o îmbunătățire globală a finanțelor publice de 0,5% din PIB. În plus, în timp ce autoritățile intenționează să implementeze măsuri structurale substanțiale în 2012 pentru reducerea deficitului structural la 2,6% din PIB, valoarea de referință de 3% din PIB ar fi respectată doar datorită măsurilor unice de aproximativ 1% din PIB. În fine, în 2013, se preconizează că deficitul (de 3,25% din PIB) va depăși din nou valoarea de referință din TFUE, chiar și după luarea în considerare a măsurilor suplimentare anunțate după publicarea previziunilor serviciilor Comisiei din toamna anului 2011. Valoarea mai mare a deficitului pentru 2013 ar fi legată în principal de faptul că veniturile unice temporare au fost eliminate treptat după cum se prevăzuse și de faptul că nu toate reformele structurale planificate au fost suficient detaliate. În ansamblu, Consiliul a concluzionat că răspunsul autorităților maghiare la recomandarea Consiliului din 7 iulie 2009 în temeiul articolului 126 alineatul (7) din TFUE a fost insuficient. (10) Prin urmare, în cazul Ungariei, cele două condiții menționate la articolul 4 alineatul (1) din Regulamentul (CE) nr. 1084/2006 au fost îndeplinite. Pe baza unei propuneri din partea Comisiei, Consiliul poate suspenda o parte sau totalitatea angajamentelor din cadrul Fondului de coeziune începând cu 1 ianuarie 2013. Decizia privind totalul creditelor de angajament din Fondul de coeziune care vor fi suspendate trebuie să se asigure că suspendarea este atât eficientă, cât și proporțională, luând în același timp în considerare actuala situație economică generală din Uniunea Europeană, precum și importanța relativă a Fondului de coeziune pentru economia statului membru în cauză. În consecință, este oportun ca, în cazul unei prime aplicări a prevederilor articolului 4 alineatul (1) din Regulamentul (CE) nr. 1084/2006 unui anumit stat membru, să se stabilească cuantumul din alocarea fondurilor de coeziune pentru 2013 la 50% , fără a se depăși un nivel maxim de 0,5% din PIB-ul nominal a statului membru în cauză, conform prognozei serviciilor Comisiei. (11) Punerea în aplicare a proiectelor de transport și mediu sau a angajamentelor care au fost deja asumate în momentul suspendării nu va fi compromisă dacă acțiunile corective necesare sunt puse în aplicare cu promptitudine. Prin suspendarea creditelor de angajament care va intra în vigoare începând cu anul următor, implementarea proiectelor în curs de desfășurare nu va fi afectată pe o perioadă extinsă, acordând autorităților timpul necesar pentru adoptarea de măsuri care să restabilească condiții macroeconomice și bugetare care să conducă la o creștere economică și ocupare a forței de muncă durabile, ADOPTĂ PREZENTA DECIZIE: Articolul 1 Creditele de angajament în valoare de 495 184 000 milioane EUR (în prețuri actuale) din Fondul de coeziune pentru Ungaria se suspendă începând cu 1 ianuarie 2013. Articolul 2 Prezenta decizie se adresează Ungariei. Adoptată la Bruxelles, Pentru Consiliu, Președintele [1] Înlocuirea articolul 104 alineatul (7) din tratat, astfel cum se prevede la articolul 4 din Regulamentul (CE) nr. 1084/2006. [2] Înlocuirea articolul 104 alineatul (8) din tratat, astfel cum se prevede la articolul 4 din Regulamentul (CE) nr. 1084/2006. [3] JO C 139, 14.6.2006, p. 1, (punctul 20). [4] Propunerea Comisiei COM (2011) 398 final din 29.6.2011 (articolul 8). [5] JO L 210, 31.7.2006, p. 79. [6] Înlocuirea articolul 104 din tratat, astfel cum se prevede la articolul 4 din Regulamentul (CE) nr. 1084/2006.